Meta smajt uħud mid-diskorsi fil-Parlament dwar l-emendi fil-liġijiet diversi li ser jintroduċu l-ugwaljanza fiż-żwieg ma kontx sorpriż. La b'dak li intqal u l-anqas bil-lingwaġġ magħżul. Il-linġwaġġ konċiljattiv ta' Claudette Buttigieg, Carm Mifsud Bonnici u Mario de Marco kien ta' ġid avolja ma tantx jidher li jista' jwassal ghal-soluzzjoni għad-differenzi dwar il-lingwaġġ tal-liġi proposta. Imma imbagħad dak li qalu Herman Schiavone, David Agius u Clyde Puli diffiċli biex tifhmu meta akkumpanjat b'dikjarazzjoni li wara kollox qalu li ser jivvutaw favur. Bla dubju dak li qal Edwin Vassallo kien l-iktar diskors li jistona. Għax kif tista' tgħid dak il-kliem wara li tkun ikkontestajt elezzjoni bħala kandidat f'isem partit politiku li ukoll wiegħed l-ugwaljanza fiż-żwieġ? Imma donnu l-kuxjenza ta' Vassallo mhux dejjem taħdem! Qabel l-elezzjoni ma nigżitux meta l-Kap tieghu Simon Busuttil kien qed jitkellem dwar żwieġ bejn persuni tal-istess sess. Forsi kienet bil-vaganzi!